Document ID: 32005R0448

ΚΑΝΟΝΙΣΜΌΣ (ΕΚ) αριθ. 448/2005 ΤΗΣ ΕΠΙΤΡΟΠΉΣ
της 15ης Μαρτίου 2005
για την τροποποίηση του κανονισμού (ΕΟΚ) αριθ. 3880/91 του Συμβουλίου σχετικά με την υποβολή στατιστικών για τις ονομαστικές αλιεύσεις από τα κράτη μέλη που αλιεύουν στο Βορειοανατολικό Ατλαντικό
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3880/91 του Συμβουλίου, της 17ης Δεκεμβρίου 1991, σχετικά με την υποβολή στατιστικών για τις ονομαστικές αλιεύσεις από τα κράτη μέλη που αλιεύουν στο Βορειοανατολικό Ατλαντικό (1), και ιδίως το άρθρο 2 παράγραφος 3,
Εκτιμώντας τα ακόλουθα:
(1)
Στην ετήσια συνεδρίασή της, το Νοέμβριο του 2002, η Επιτροπή Αλιείας Βορειοανατολικού Ατλαντικού (NEAFC-ΕΑΒΑΑ) συνέστησε, με στόχο τη βελτίωση της διαχείρισης των αλιευτικών αποθεμάτων στα διεθνή ύδατα που υπάγονται στη δικαιοδοσία της, να ζητηθεί από τους διεθνείς οργανισμούς που είναι υπεύθυνοι για τη συλλογή στοιχείων και την κατάρτιση στατιστικών για τις αλιεύσεις να εφαρμόσουν κατάλληλη υποδιαίρεση των στατιστικών ζωνών.
(2)
Η ομάδα εργασίας για την αλιεία βαθέων υδάτων του Διεθνούς Συμβουλίου Εξερεύνησης της Θάλασσας (ICES-ΔΣΕΘ) συνέστησε την υποδιαίρεση των στατιστικών διαιρέσεων του Βορειοανατολικού Ατλαντικού ώστε να προσδιοριστεί καλύτερα η αλιεία βαθέων υδάτων.
(3)
Η απόφαση της Διεθνούς Επιτροπής Αλιείας για τη Βαλτική Θάλασσα να διαχειριστεί τα αποθέματα της διαίρεσης 28 της Βαλτικής Θάλασσας ως δύο ξεχωριστές μονάδες απαιτεί τη διάθεση στατιστικών γι’ αυτές τις μονάδες.
(4)
Το ΔΣΕΘ, ακολουθώντας τις συμβουλές της συμβουλευτικής της επιτροπής για την διαχείριση της αλιείας, κάλεσε τον Οργανισμό Τροφίμων και Γεωργίας (FAO) των Ηνωμένων Εθνών να τροποποιήσει το ερωτηματόλογιό του Statlant 27A, ζητώντας από τις εθνικές αρχές να υποβάλλουν λεπτομερείς στατιστικές για τις αλιεύσεις σε ορισμένα ύδατα του Βορειοανατολικού Ατλαντικού.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής γεωργικών στατιστικών που συστάθηκε με την απόφαση 72/279/ΕΟΚ του Συμβουλίου (2),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα ΙΙ και ΙΙΙ του κανονισμού (ΕΟΚ) αριθ. 3880/91 αντικαθίστανται από τα παραρτήματα Ι και ΙΙ αντίστοιχα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Μαρτίου 2005.

Labels: 20
18
19
6